b'\n_START_ARTICLE_\nKal\n_START_PARAGRAPH_\nKal (ponekod tudi lokev ali lokva) je plitva kotanja na kra\xc5\xa1kih tleh, kjer se zbira de\xc5\xbeevnica. Voda ne pronica v notranjost ozemlja, ker je dno prekrito z neprepustno plastjo gline ali ilovice. _NEWLINE_Naravni kal nastane, ko se na dnu vrta\xc4\x8de zbere plast gline, to je usedlin, ki so nastale s kra\xc5\xa1kim preperevanjem. Ker je ta plast neprepustna, se de\xc5\xbeevnica na njej ustavi in ustvarja naravni zbiralnik pitne vode. Pri nekaterih kalih pove\xc4\x8dajo koli\xc4\x8dino vode drobna podzemska pretakanja, ki po kamnini prodirajo do te neprepustne plasti, katera ne dovoli, da bi se razpr\xc5\xa1ili v podzemlje. Razumljivo je torej, da nekateri kali niso celo leto napolnjeni z vodo, saj je stvar odvisna predvsem od koli\xc4\x8dine padavin, pa tudi od prisotnosti kake podzemne \xc5\xbeilice vode._NEWLINE_V preteklih \xc4\x8dasih so bili kali zelo pomembni tudi za \xc4\x8dlove\xc5\xa1ko prehrano. Pozneje so si ljudje raje kopali vodnjake, ki niso bili toliko izpostavljeni izhlapevanju in ki so nudili \xc4\x8distej\xc5\xa1o vodo. Kale so pustili ve\xc4\x8dinoma za napajanje \xc5\xbeivine, kar pa seveda ni zmanj\xc5\xa1alo va\xc5\xbenosti teh naravnih zbiralnikov. Kmetje so skrbeli za \xc4\x8disto\xc4\x8do in vzdr\xc5\xbeevanje kalov ter prodov, kot so imenovali dostope do vode. Ob su\xc5\xa1i so jih celo stra\xc5\xbeili, posebno pono\xc4\x8di. _NEWLINE_Prav zaradi njih koristnosti so s \xc4\x8dasom nastali tudi umetni kali. Kmetje so enostavno prekrili dno in spodnje pobo\xc4\x8dje kake plitve vrta\xc4\x8de z dobro nagneteno ilovico in \xe2\x80\x93 \xc4\x8dakali de\xc5\xbe. Na ta na\xc4\x8din so lahko vnaprej tlakovali tudi prod z debelo plastjo ilovice ali celo s skrlami, da je bil dostop do vode la\xc5\xbeji. S \xc4\x8dasom ni bilo ve\xc4\x8d mogo\xc4\x8de razlo\xc4\x8diti umetnega kala od naravnega._NEWLINE_V zadnjih desetletjih je pomen kalov malone izginil, saj se \xc5\xbeivina ve\xc4\x8d ne napaja na naravnih zbirali\xc5\xa1\xc4\x8dih vode, kot se tudi ve\xc4\x8d ne hrani na pa\xc5\xa1nikih. Zaradi splo\xc5\xa1nega povi\xc5\xa1anja temperature in zaradi pomanjkanja oskrbe, ker se v njih ve\xc4\x8d ne napaja \xc5\xbeivina, ki bi stalno teptala ilovnato dno, ta za\xc4\x8dne prepu\xc5\xa1\xc4\x8dati vodo, kali se zapolnijo z zemljo in se zara\xc5\xa1\xc4\x8dajo._NEWLINE_Na \xc5\xbealost so ljudje mnoge kale uporabili za odlagali\xc5\xa1\xc4\x8de odpadkov, s \xc4\x8dimer je bila prvotna kra\xc5\xa1ka vrta\xc4\x8da uni\xc4\x8dena. Na krajih pa, ki so bili zapolnjeni s prete\xc5\xbeno organskimi odpadki, se je razvila posebna flora, ki jo strokovnjaki preu\xc4\x8dujejo kot samostojno podkategorijo kra\xc5\xa1kega rastlinstva. _NEWLINE_Tudi s stali\xc5\xa1\xc4\x8da favne so kali pomembni in sicer kot \xc5\xbeivljenjski prostor \xc5\xbeivali, vezanih na vodo, od drobnih pra\xc5\xbeivali, pijavk, pol\xc5\xbeev, drobnih rakcev, vodnih drsalcev, vodnih hro\xc5\xa1\xc4\x8dev in ka\xc4\x8djih pastirjev) v sicer suhi krajini. Spomladi se v kalih razmno\xc5\xbeujejo dvo\xc5\xbeivke, najpogosteje navadna krasta\xc4\x8da, zelena rega in veliki pupek. _NEWLINE_V kale nikakor ne sodijo zlate ribice in akvarijske \xc5\xbeelve, pa tudi lokvanji niso za\xc5\xbeeljeni. Eden od razlogov, zakaj niso za\xc5\xbeeljene zlate ribice je, da poleg li\xc4\x8dink komarjev jedo tudi li\xc4\x8dinke drugih \xc5\xbeivali in dolgoro\xc4\x8dno poru\xc5\xa1ijo naravno ravnovesje.'